**Válasz Trianonra: az autonómia!**

A magyar szabadságvágyó nemzet, olyan közösség, mely önrendelkezését, autonómiáját, saját önszervező erejére alapozó, saját érdekei mentén való sorsalakítását mindennél többre tartja. Mi, magyarok, bukott forradalmainkból és szabadságharcainkból is erőt tudtunk meríteni, vereségeinket és a megtorlásokat rendre, még ha évtizedek elmúltán is, a kiteljesedő szabadság korszaka követte.

Ha végigtekintünk az Erdély 1918-as román megszállása óta eltelt évszázadon, melynek keretében a legválogatottabb eszközökkel próbáltak minket beolvasztani vagy szülőföldünkről elüldözni, bevetve a diszkrimináció legkülönbözőbb formáit, a nyelvi jellegűtől az igazságszolgáltatás etnikai fegyverként való használatán át a nyílt erőszakig, önmagában már az is nagy teljesítmény, hogy még vagyunk. De nemcsak egyszerűen létezünk, hanem közös akarattal, közös céllal és hittel felvértezett közösségként nézünk a jövőbe. Ma sem akarunk mást, mint az elmúlt évezredben bármikor: a saját sorsunk alakításának lehetőségét.

Ezt kívánjunk az Anyaországban, Felvidéken, Délvidéken és Erdélyben egyaránt.

Száz esztendeje indult az a tragikus folyamat, mely végül a történelmi Magyarország feldarabolásához, területeink több mint két harmadának elvesztéséhez és a Kárpát medencei magyarság egy harmadának idegen, velünk szemben ellenséges uralom alá kényszerítéséhez vezetett.

Száz éve alakult meg az Erdélyi Nemzeti Tanács, valamint a vele 1918 december közepén egyesült Székely Nemzeti Tanács, mely egy reménytelen történelmi helyzetben tartotta magasra a magyar önrendelkezés zászlaját. Az 1918. december 22-én megtartott soktízezres kolozsvári magyar nemzetgyűlés vezéralakjának, Apáthy István kormánybiztosnak az ott elhangzott szavai mindmáig érvényesek: „*Legyőzve ellenségeink túlereje által, be kell ismernünk, hogy levertek bennünket! De annyira nem győztek le, hogy a körülöttünk lakó bármely nemzetnek joga volna rendelkezni felettünk. (...) Annyira nem győztek le, hogy ma már le kellene mondanunk emberi és nemzeti jogainkról. Legyőzhették bennünk a testet erőszakkal, de nem győzhették le lelkünket*.”

Erdély évszázadokon át a különböző felekezetek és népek békés egymás mellett élésének példaértékű régiója volt, amit a nemzeti és egyházi autonómiák rendszere biztosított közjogilag. Nem véletlen, hogy a tordai országgyűlés 450 évvel ezelőtt itt fogadta el a vallásbékéről szóló határozatát, mely évszázadokkal előzte meg a fejlettnek mondott NyugatEurópát. Ennek a szellemiségnek kellene áthatnia a közéletet a magyar kérdést újra meg újra politikai manipulációra felhasználó román nacionálkommunista uszítás, valamint az egyre újabb etnikai alapú jogfosztások helyett.

Miként a román és magyar értelmiségiek Kolozsváron elfogadott közös nyilatkozatában is megfogalmazást nyert, az elmúlt száz év mást jelentett az Erdély felett politikai egyeduralmat szerzett románság és az alávetett magyarság számára. Az sem véletlen, hogy míg a román államhatalom a semmit el nem döntő gyulafehérvári román népgyűlésnek a határozataira emlékezik magyarellenes hangulatkeltés mellett, számunkra az Erdélyi Magyar Székely Nemzeti Tanács megalakulása és célkitűzései képezik az igazodási pontot.

De ez a különbség nem jelenti azt, hogy száz év elteltével ne lehetne arra összpontosítani, ami összeköt bennünket, hogy ne lehetne a közös érdekek mentén építkezni a következő évszázadban.

Ennek viszont elengedhetetlen feltétele a belső önrendelkezés elve mentén kialakított három szintű autonómia intézményesítése az erdélyi magyarság számára: területi autonómiát követelünk a közel évezredes közösségi önszervezési tapasztalattal rendelkező székelység számára, személyi elvű és azon belül kulturális autonómiát az egész erdélyi magyar közösségnek, valamint különleges státuszt a magyar szigettelepülések önkormányzatainak.

Magyarán korunk és helyzetünk peremfeltételei közepette Trianonra adandó egyetlen életképes válaszunk: az autonómia.

Kontinensünk nyugati fele válságban van, a politikai vezetők saját, katasztrófába vezető eszméiket követik a választók akarata helyett. Idegen kultúrájú, asszimilálhatatlan, felsőbbrendűségi tudattal és hódító szándékkal érkező iszlám tömegeket importálnak, miközben látnivaló, hogy ez a bűnözés és a terrorizmus ugrásszerű növekedésével jár, s ahol e népesség többségbe kerül, élhetetlenné válnak a mindennapok, az államhatalom elveszti az ellenőrzését az adott városrészek felett, a terror a nagyvárosi élet részévé válik.

Emellett tudatos és tervszerű támadás zajlik a hagyományos családmodell, az emberek nemzeti, vallási és nemi identitása ellenében. Ebben az önsorsrontó folyamatban régiónk, Közép- és Kelet-Európa a normalitás szigeteként maradhat fenn. De csak akkor, hogyha mi, magyarok, románok, szerbek, horvátok, szlovénok, osztrákok, szlovákok, csehek és lengyelek egymásban partnert látunk és nem leigázandó, felszámolandó ellenfelet.

Románok és magyarok soha nem voltak még a történelemben annyira egymásra utalva, mint most, midőn Európa nyugati fele az önfelszámolás útján halad, módszeresen irtja saját szellemi gyökérzetét, a római jogon, görög filozófián és keresztény erkölcsön alapuló jellegzetes európai kultúrát, melynek alapértékei az egyenlő emberi méltóság, nemre, vallásra, nemzetiségre való tekintet nélkül, az igazság, igazságosság, méltányosság és kölcsönösség.

Mi, Kelet- és Közép-Európa népei vagyunk ma az európai keresztény kultúra legerősebb bástyája és mi lehetünk a jövendő Európája, amennyiben évszázados ellentéteinken képesek leszünk felülemelkedni, mindannak megmentése érdekében, amit kontinensünk évezredek alatt kigyöngyözött magából a közgondolkodás, a tudomány, a vallás, a művészet, az irodalom és a filozófia területén.

**Az Erdélyi Magyar Nemzeti Tanács ünnepi Küldöttgyűlése**